Ágas bogas a diófa ága (1)
Ágas bogas a diófa ága,
Szeretőmet nem láttam még má ma;
          Majd meglátom szombati estével,
          Majd betakar a hosszu szűrével.

Muzsla fölött zavaros a fölhő,
Szaladj rózsám, mert megmos az eső;
          Ne sírj babám, nem hagylak, nem hagylak,
          Gyengéd legény vagyok, betakarlak.

Szép lány vagyok, azt mondja szolgáló,
Talán én érettem az a hat ló.
          Gyenge karom ölelgetni való,
          Piros orczám csókolgatni való.

Szeretőmet az árvíz elvitte,
Esztergami híd alá temette;
          Ha elvitte, vigye is örökre,
          Ha az isten nekem nem rendelte.
Népköltészet